鏡泊湖

鏡泊湖係位於中國黑龍江省寧安市嘅天然湖，地處區，離中國同朝鮮嘅國界幾近，隔咗個延邊州。鏡泊湖係堰塞湖，係由於4800年前火山爆發嘅影響，啲熔岩塞住咗牡丹江上游河道，於是積水成湖噉形成。

鏡泊湖好大，形狀細長，南北長45公里，東西最闊6公里，最窄300米，一般闊500~1000米，湖水面積79.3平方公里，平均水深40米，個湖北深南淺，最淺得1米，湖北部有最深水位達70米，儲水量約16億立方米。呢個湖係高山堰塞湖，海拔353米，因爲多山，湖岸綫好曲折，號稱「百里長湖」。憑住接近80 km²嘅湖面，鏡泊湖係中國最大嘅堰塞湖，亦係世界第二大嘅高山堰塞湖。

名 

「鏡泊湖」嘅名出自《明誌》，意思係話佢水平如鏡，《吉林省分圖》透過官話諧音，寫成鏡波湖。

喺之前，個湖曾有過幾個唔同嘅名。《新唐書》叫湄沱湖，清代時叫畢爾騰湖。有攷據認爲，根據「湄沱」嘅中古漢音，有可能係轉音自古代滿洲話，呢個詞嘅現代滿文係，意思係「截」。換言之，「湄沱湖」嘅意思可能係「截住嘅湖」，啱好鏡泊湖又真係熔岩堰塞湖。而又考證，滿文嘅「Bilten」可能亦係轉自「meite」，首先「b」同「m」有轉換關係，即係「b」塞化自「m」；然後經過緩讀增音，加咗音素；接住作爲當地一大自然地標，bilten諧成水體通名，有咗「水澤」嘅意思。

因爲鏡泊湖係牡丹江嘅組成部份，所以有時江名亦係湖名。比如鏡泊湖又叫過湄沱河、忽汗海。其中「忽汗海」嘅「海」可能係「河」嘅漢文古音嘅再轉，將佢指稱去「鏡泊湖」可能係按照現代語言理解嘅結果。

史 
鏡泊湖地區西北部有火山群，一百萬年前開始不斷噴發，以致形成百餘里長嘅玄武岩臺地。火山最後一次噴發係4800年前，呢次嘅熔岩塞住牡丹江河道，於是形成鏡泊湖，之外重形成小北湖、鑽心湖、鴛鴦池等一系列大大細細嘅堰塞湖。

鏡泊湖地處中國東北，長期係各個漁獵民族嘅領地。渤海國時期，遷都到呢度一帶，設置嘅五京十五府六十二州當中，呢度屬上京龍泉府嘅湖州。渤海亡國後，屬過遼國、金國、元、明、清等。

滿洲國成立、日本勢力佔據當地後，鏡泊湖一帶多咗好多日本人，佢哋係日本派去滿洲嘅漁農開拓團，入殖鏡泊湖嘅叫秋田漁業開拓團，喺康德六年入殖，呢個日本開拓團來自秋田縣。佢哋喺當地調查研究，開發森林、發掘古蹟，起咗總容量3.6萬千瓦嘅水電廠，供電畀牡丹江、延吉。1940年代到1950年代間，有俄羅斯正教會古儀式派嘅信徒喺鏡泊湖一帶度住，佢哋屬無僧派之中嘅禮拜堂派，後來中國政府驅逐東北嘅俄羅斯人，於是啲俄人遺蹟慢慢冇晒。

景區 
鏡泊湖而家開闢成國家級景區，成個景區由三部份組成：百里長湖、火山口原始森林、渤海國上京龍泉府遺址，總規劃面積達1726平方公里。喺1982年，國務院評定鏡泊湖做首批國家重點風景名勝區；2006年，世界教科文組織評佢做世界地質公園，作爲地質公園嘅面積有1400平方公里；2008年，國際休閒產業協會、聯合國國際生態安全合作組織、中國國際名牌協會一齊評佢爲中國十佳休閒旅遊勝地之一；2010年，鏡泊湖評選爲中國國家5A級景區。

鏡泊湖景區嘅旅遊資源有72處，包括48處自然景觀，佔67%，24處人文景觀，佔33%。鏡泊湖作爲百里長湖，喺群山之中彎彎曲曲，又水平如鏡，山水相應，景色怡人。有諸如白石砬子、城牆砬子、老鴰砬子、珍珠門、毛公山、大孤山、小孤山、道士山等等景點。其中北面湖水流出嘅地方有吊水樓瀑布，落差20米，豐水期時三面都有水，長一百米，水流量達每秒4000立方米。吊水樓瀑布係中國緯度最高嘅大瀑布，因爲景色壯麗，列爲鏡泊湖第一景點。

鏡泊湖除咗風景好，夏天時亦係避暑去處，當地5月~9月期間平均温度10℃~20℃，因爲有山水森林，空氣亦清新；成個景區除咗有湖光山色，亦因爲火山地貌兼具火山口地下原始森林、熔岩隧道。其中當地嘅大型熔岩隧道喺中國比較罕見，係中國目前發現規模最大、最完整嘅熔岩隧道。條熔岩隧道位於地下森林東南13公里處，據科學家推測，係四千到八千年前嘅火山噴發形成嘅，個樣好似桂林嘅石灰岩溶洞，不過成因同溶洞唔同，係啲熔岩流晒後形成嘅空洞。探測過嘅隧道當中，最短幾十米，長嘅有500米以上，一般闊5米、高3米。

景區裡面嘅渤海鎮係渤海國京師，喺775年遷都來呢度，叫做上京龍泉府，係五京之首。當時個京城分三部份，仿照唐長安城建造：宮城、內城、外城。後來契丹亡佢國時，毀滅咗都城，但留低咗城基、殘垣、琉璃井。渤海京城遺址列咗做國家級重點文物，係中國保存得最好嘅中世紀都城遺址，好有科考、人文景觀價值。

生物 
鏡泊湖嘅雜魚有72種咁多，比如有鯉魚、紅尾、鰲花、重唇魚、大白魚。鏡泊湖出產嘅鯽魚雖然細條，但啲肉鮮甜，清代時係皇家貢品。另外湖度重出產一種叫黃瓜香嘅魚，呢種魚本身有青瓜香味。除咗魚，鏡泊湖度重有淡水珊瑚。

除咗魚類，景區內重有60種獸類、27種鳥類、15種爬行類、11種兩棲類，有諸如東北虎、金錢豹、黑熊、鹿等動物。其中有種特別嘅羊叫懸羊，呢種羊瞓覺時可以用角將自己掛喺樹度、懸崖度，所以叫懸羊。

植物方面，鏡泊湖地區嘅植被保存得幾好，覆蓋率達九成以上，當地屬温帶闊葉混交林，主要有紅松林、紅松闊葉混交林、落葉闊葉林。主要樹種有蒙古櫪、槭、椴、水曲柳、楡、樺、五味子、山葡萄、狗棗、獼猴桃、遼東冷杉、杜松。景區西部嘅小北湖林場有大面積原始森林，火山口附近有大面積落葉松。

攷

鏡泊湖 (土衞六) - 位於土星衞星土衞六嘅湖，個名就係出自地球鏡泊湖。

連出去 
鏡泊湖管委會 - 鏡泊湖景區官方網站

類:中國嘅湖
類:黑龍江地理
類:黑龍江水系
類:牡丹江市